CELEX: 32012D0033(01)
Language: ro
Date: 2012-12-19 00:00:00
Title: 2013/32/UE: Decizia Băncii Centrale Europene din 19 decembrie 2012 de modificare a Deciziei BCE/2010/24 privind distribuirea provizorie a venitului Băncii Centrale Europene rezultat din bancnotele euro în circulație și provenit din titlurile de valoare achiziționate în cadrul programului privind piețele titlurilor de valoare (BCE/2012/33)

17.1.2013   
            
            
               RO
            
            
               Jurnalul Oficial al Uniunii Europene
            
            
               L 13/12
            
         DECIZIA BĂNCII CENTRALE EUROPENE
   din 19 decembrie 2012
   de modificare a Deciziei BCE/2010/24 privind distribuirea provizorie a venitului Băncii Centrale Europene rezultat din bancnotele euro în circulație și provenit din titlurile de valoare achiziționate în cadrul programului privind piețele titlurilor de valoare
   (BCE/2012/33)
   (2013/32/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolul 33,
   întrucât:
   
               (1)
            
            
               Decizia BCE/2010/24 din 25 noiembrie 2010 privind distribuirea provizorie a venitului Băncii Centrale Europene rezultat din bancnotele euro în circulație și provenit din titlurile de valoare achiziționate în cadrul programului privind piețele titlurilor de valoare (1) stabilește modul în care Banca Centrală Europeană (BCE) distribuie BCN: (a) venitul rezultat din bancnotele euro în circulație realizat în fiecare exercițiu financiar; și (b) venitul provenit din titlurile de valoare achiziționate în cadrul programului privind piețele titlurilor de valoare realizat în fiecare exercițiu financiar.
            
         
               (2)
            
            
               Se consideră că este necesară alinierea datelor pentru distribuirea provizorie a venitului BCE rezultat din bancnotele euro în circulație cu datele pentru distribuirea provizorie a venitului BCE provenit din titlurile de valoare achiziționate în cadrul programului privind piețele titlurilor de valoare. În lipsa unei decizii contrare a Consiliului guvernatorilor, BCE ar trebui să distribuie aceste două tipuri de venit în ultima zi lucrătoare din luna ianuarie a anului următor. Astfel BCE are timp suficient pentru a determina valoarea oricărui venit provenit din titlurile de valoare achiziționate în cadrul programului privind piețele titlurilor de valoare.
            
         
               (3)
            
            
               Decizia BCE/2010/24 trebuie modificată în consecință,
            
         ADOPTĂ PREZENTA DECIZIE:
   Articolul 1
   Modificare
   Articolul 2 alineatele (2)-(4) se înlocuiesc cu următorul text:
   
      „(2)   În lipsa unei decizii contrare a Consiliului guvernatorilor, BCE distribuie BCN venitul rezultat din bancnotele euro în circulație și venitul provenit din titlurile de valoare achiziționate în cadrul programului privind piețele titlurilor de valoare, obținute în fiecare exercițiu financiar, în ultima zi lucrătoare din luna ianuarie a anului următor.
      (3)   Valoarea venitului BCE rezultat din bancnotele euro în circulație poate fi redusă în conformitate cu orice decizie a Consiliului guvernatorilor întemeiată pe Statutul SEBC referitoare la cheltuielile efectuate de BCE în legătură cu emisiunea și manipularea bancnotelor euro.”
   
   Articolul 2
   Intrare în vigoare
   Prezenta decizie intră în vigoare la 31 decembrie 2012.
   
      Adoptată la Frankfurt pe Main, 19 decembrie 2012.
      
         
            Președintele BCE
         
         Mario DRAGHI
      
   
   
      (1)  JO L 6, 11.1.2011, p. 35.